PATVIRTINTA

 Kupiškio rajono savivaldybės tarybos

 2019 m. kovo d. sprendimu

 Nr. TS-

**UŽDAROSIOS AKCINĖS BENDROVĖS ,,KUPIŠKIO AUTOBUSŲ PARKAS“
ĮSTATAI**

**I SKYRIUS**

**BENDROSIOS NUOSTATOS**

 1. Uždaroji akcinė bendrovė ,,Kupiškio autobusų parkas“ (toliau – Bendrovė) yra ribotos civilinės atsakomybės privatusis juridinis asmuo, kuris savo veikloje vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas), kitais Lietuvos Respublikos teisės aktais, taip pat šiais įstatais.

 2. Bendrovės teisinė forma – uždaroji akcinė bendrovė.

 3. Bendrovės veiklos laikotarpis – neribotas.

 4. Bendrovės finansiniai metai – sausio 1 d.–gruodžio 31 d.

**II SKYRIUS**

**BENDROVĖS VEIKLOS TIKSLAI IR OBJEKTAS**

 5. Bendrovės veiklos tikslai:

 5.1. būtinų keleivinio kelių transporto paslaugų teikimo visuomenei užtikrinimas;

 5.2. veiklos įplaukų ir pelno gavimas;

 5.3. naujų darbo vietų kūrimas;

 5.4. pažangių technologijų įsisavinimas ir pritaikymas praktikoje;

 5.5. sąžininga konkurencija;

 5.6. akcininkų turtinių interesų tenkinimas.

 6. Savo tikslams pasiekti Bendrovė numato vykdyti arba vykdys šias veiklas, įeinančias į EVRK 2 red. nurodytą skyrių:

6.1.kitas keleivinis sausumos transportas (49.3);

 6.2. sausumos transportui būdingų paslaugų veikla 52.21);

 6.3. nekilnojamojo turto operacijos (68);

 6.4.mažmeninė prekyba, išskyrus variklinių transporto priemonių ir motociklų prekybą (47).

 7. Bendrovė gali užsiimti kita veikla, kuri neprieštarauja Lietuvos Respublikos teisės aktams.

 8. Licencijuojamą veiklą, kuriai vykdyti būtina nustatyta tvarka gauti leidimą ir kitokia tvarka nustatytą veiklą Bendrovė vykdo tik gavusi atitinkamus leidimus (licencijas).

**III SKYRIUS**

**BENDROVĖS ĮSTATINIS KAPITALAS, AKCIJOS**

**NOMINALI VERTĖ, AKCIJŲ SKAIČIUS IR SUTEIKIAMOS TEISĖS**

 9. Bendrovės įstatinis kapitalas yra 188 413,76 euro (vienas šimtas aštuoniasdešimt aštuoni tūkstančiai keturi šimtai trylika eurų 76 ct).

 10. Bendrovės įstatinis kapitalas padalytas į 6 506 (šešis tūkstančius penkis šimtus šešias) paprastąsias vardines akcijas.

 11. Bendrovės akcijos nominali vertė yra 28,96 euro (dvidešimt aštuoni eurai 96 ct).

 12. Bendrovės akcijos yra nematerialios.

 13. Kiekviena visiškai apmokėta akcija ją turinčiam akcininkui Bendrovės visuotiniame akcininkų susirinkime suteikia vieną balsą.

 14. Bendrovės akcininkų teises ir pareigas nustato Akcinių bendrovių įstatymas ir kiti Lietuvos Respublikos teisės aktai.

**IV SKYRIUS**

**BENDROVĖS VALDYMAS**

 15. Bendrovės organai:

 15.1. visuotinis akcininkų susirinkimas;

 15.2. valdyba sudaryta iš 5 narių, renkamų 4 metų laikotarpiui;

 15.3. Bendrovės vadovas priimamas į darbą 5 metų kadencijai. Tas pats asmuo tos pačios grupės vadovu gali būti renkamas ne daugiau kaip dvi kadencijas iš eilės;

 15.4. stebėtojų taryba nesudaroma.

 16. Bendrovės vadovas privalo veikti Bendrovės ir jos akcininkų naudai, laikytis įstatymų bei kitų teisės aktų ir vadovautis Bendrovės įstatais.

 17. Visuotinio akcininkų susirinkimo kompetencija, jo sušaukimo tvarka, taip pat Bendrovės organų kompetencija, jų rinkimo ir atšaukimo tvarka nesiskiria nuo nurodytųjų Akcinių bendrovių įstatyme.

 18. Jeigu Bendrovės visų akcijų savininkas yra vienas asmuo, jo raštiški sprendimai prilyginami visuotinio akcininkų susirinkimo sprendimams.

**V SKYRIUS**

**BENDROVĖS PRANEŠIMŲ SKELBIMO TVARKA**

 19. Kai Bendrovės pranešimai turi būti paskelbti viešai, jie skelbiami Lietuvos Respublikos dienraštyje „Lietuvos rytas“ ir (arba) VĮ Registrų centro leidžiamame elektroniniame leidinyje „Juridinių asmenų vieši pranešimai“.

 20. Kiti Bendrovės pranešimai akcininkams ir kitiems asmenims siunčiami registruotu laišku arba įteikiami pasirašytinai. Skubūs pranešimai gali būti perduoti elektroninių ryšių priemonėmis, originalai nedelsiant išsiunčiami adresatui registruotu laišku ar įteikiami pasirašytinai.

 21. Akcininkams pranešimai yra siunčiami Bendrovės vertybinių popierių apskaitos dokumentuose nurodytu adresu.

 22. Už pranešimų išsiuntimą ar jų įteikimą laiku atsako Bendrovės vadovas.

**VI SKYRIUS**

**BENDROVĖS DOKUMENTŲ IR INFORMACIJOS PATEIKIMO**

 **AKCININKAMS TVARKA**

 23. Akcininko raštišku reikalavimu ne vėliau kaip per 7 dienas nuo reikalavimo gavimo dienos Bendrovės dokumentai, nesusiję su Bendrovės komercine (gamybine) paslaptimi ir konfidencialia informacija, akcininkui pateikiami susipažinti Bendrovės darbo valandomis jos buveinėje ar kitoje Bendrovės vadovo nurodytoje vietoje, kurioje dokumentai yra saugomi. Šių dokumentų kopijos akcininkui gali būti siunčiamos registruotu laišku arba įteikiamos pasirašytinai.

 24. Akcininkas arba akcininkų grupė, turintys ar valdantys daugiau kaip 1/2 akcijų ir pateikę Bendrovei jos nustatytos formos rašytinį įsipareigojimą neatskleisti komercinės (gamybinės) paslapties ir konfidencialios informacijos, turi teisę susipažinti su visais Bendrovės dokumentais. Įsipareigojimo formą nustato Bendrovės vadovas.

 25. Bendrovės dokumentai, jų kopijos ar kita informacija akcininkams pateikiama neatlygintinai.

**VII SKYRIUS**

**BENDROVĖS FILIALŲ IR ATSTOVYBIŲ STEIGIMAS IR**

**VEIKLOS NUTRAUKIMAS**

 26. Bendrovė turi teisę steigti filialus ir atstovybes Lietuvos Respublikoje ir užsienio valstybėse.

 27. Sprendimą steigti Bendrovės filialus ir atstovybes, nutraukti jų veiklą, skirti ir atšaukti Bendrovės filialų ir atstovybių vadovus priima, taip pat filialų ir atstovybių nuostatus tvirtina Bendrovės valdyba, vadovaudamasi teisės aktais.

**VIII SKYRIUS**

**BENDROVĖS ĮSTATŲ KEITIMO TVARKA**

 28. Bendrovės įstatų keitimo tvarka nesiskiria nuo nurodytosios Akcinių bendrovių įstatyme.
 Šie įstatai pasirašyti 2019 m. \_\_\_\_\_\_\_\_\_\_\_\_\_\_\_\_\_\_ \_\_\_\_d., Kupiškyje.

Įgaliotas asmuo \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_
 *(vardas, pavardė) (parašas)*